CELEX: 62007CJ0016
Language: fi
Date: 2008-10-09
Title: Yhteisöjen tuomioistuimen tuomio (neljäs jaosto) 9 päivänä lokakuuta 2008. # Marguerite Chetcuti vastaan Euroopan yhteisöjen komissio. # Muutoksenhaku - Henkilöstö - Toimielimen sisäinen kilpailu - Hakemuksen hylkääminen - Osallistumisedellytykset. # Asia C-16/07 P.

YHTEISÖJEN TUOMIOISTUIMEN TUOMIO (neljäs jaosto) 
      9 päivänä lokakuuta 2008
      Asia C-16/07 P
      Marguerite Chetcuti
      vastaan
      Euroopan yhteisöjen komissio 
      Muutoksenhaku – Henkilöstö – Toimielimen sisäinen kilpailu – Hakemuksen hylkääminen – Pääsyvaatimukset
      Aihe: Valitus, joka on tehty Euroopan yhteisöjen ensimmäisen oikeusasteen tuomioistuimen asiassa T-357/04, Chetcuti vastaan komissio,
         8.11.2006 antamasta tuomiosta (ei vielä julkaistu oikeustapauskokoelmassa) ja jossa vaaditaan tämän tuomion kumoamista.
      
      Ratkaisu: Valitus hylätään.
      
      Tiivistelmä
      1.        Henkilöstö – Muuhun henkilöstöön sovellettavat palvelussuhteen ehdot – Väliaikainen toimihenkilö – Ylimääräinen toimihenkilö
            – Erotteluperuste
      (Muuhun henkilöstöön sovellettavien palvelussuhteen ehtojen 2 ja 3 artikla)
      2.        Henkilöstö – Palvelukseen ottaminen – Toimielimen sisäinen kilpailu – Ylimääräisiin toimihenkilöihin laajennettu osallistuminen
            – Velvollisuus – Velvollisuutta ei ole olemassa
      1.        Henkilöstösääntöjen ja palvelussuhteen ehtojen säännöksistä ilmenee, että yhtäältä ylimääräisten toimihenkilöiden ja toisaalta
         virkamiesten ja väliaikaisten toimihenkilöiden hallinnollisen aseman, palvelukseen ottamista koskevien vaatimusten ja palkkausehtojen
         välillä on eroja. Näistä eroista seuraa, että ylimääräisiä toimihenkilöitä ei oteta palvelukseen vakituisen tehtävän hoitamiseksi
         yhteisön toimielimissä. Ylimääräisen toimihenkilön sopimukselle on päinvastoin ominaista, että kyseisen toimihenkilön palkkaamiseen
         liittyy ajallinen epävarmuus, koska kyseistä sopimusta voidaan käyttää vain tilapäiseen sijaistukseen tai sellaisten hallinnollisten
         tehtävien hoitamiseen, jotka ovat väliaikaisia, kiireellisesti tarpeellisia tai tarkemmin määrittelemättömiä. Ylimääräiset
         toimihenkilöt muodostavat näin ollen erillisen toimihenkilöryhmän, joka täyttää kyseiset toimihenkilöt työllistävien toimielinten
         erilaiset tarpeet.
      
      2.        Henkilöstösääntöjen ja muuhun henkilöstöön sovellettavien palvelussuhteen ehtojen rakenteen ja tarkoituksen mukaisesti on
         katsottava, että vaikka nimittävällä viranomaisella on mahdollisuus hyväksyä ylimääräiset toimihenkilöt toimielimen sisäiseen
         kilpailuun, se ei ole kuitenkaan velvollinen avaamaan kaikkia toimielimen sisäisiä kilpailuja kaikille asianomaisen toimielimen
         palveluksessa oleville. Tällainen velvollisuus loukkaisi sitä laajaa harkintavaltaa, joka yhteisön toimielimille on yhteisöjen
         tuomioistuimen vakiintuneessa oikeuskäytännössä annettu niiden yksiköiden järjestämisen ja erityisesti kilpailuja koskevien
         yksityiskohtaisten sääntöjen ja edellytysten määrittämisen suhteen.